***Csongrád Város Polgármesterétől***

***Száma:*** 08-571-3/2013.

***Témafelelős:*** Szabóné Tóth Irén

Uzsoki Zsuzsanna

***ELŐTERJESZTÉS***

**Csongrád Város Önkormányzata Képviselő-testületének**

**2013. március 21-ei ülésére**

***Tárgy***: *Szociális Ellátások Intézménye működtetésének hatékonyság növelése érdekében tett intézkedési terv benyújtás, valamint a Piroskavárosi Idősek Otthona további működtetése.*

Tisztelt Képviselő-testület!

Csongrád Város Önkormányzata Képviselő-testülete 2012. októberi ülésén tárgyalta a Szociális Ellátások Intézménye működésének felülvizsgálata, jövőbeni feladat ellátási irányok meghatározása tárgyú előterjesztést és 190/2012. /X.25/ önkormányzati határozattal elfogadta az előterjesztésben foglaltakat és ezzel egyidejűleg felkérte az intézmény vezetőjét, hogy dolgozza ki a működtetés hatékonyságának növelése érdekében tett javaslatait.

Csongrád Város Önkormányzata a személyes gondoskodást nyújtó kötelező és nem kötelező feladatait 2013. évben fenn kívánja tartani.

A Szociális Ellátások Intézménye igazgatója, a működtetés hatékonyságának növelése érdekében a **feladatellátások működtetésének átszervezésében látja** megvalósítani a hatékony gazdaságos üzemeltetést.

Ellátási érdekből, gazdasági és szakmai szempontból megvizsgálva a szolgáltatásokat, elsődleges szempont, hogy az átszervezést követően is a lakosság részére a lakosság szükségleteinek megfelelő komplex, átjárható szolgáltatást nyújtsunk. Az elért szakmai eredmények megtartása és a szakmai színvonal további emelése is járuljon hozzá a gazdaságos üzemeltetéshez.

**I.** Az önkormányzat cél megvalósulása érdekében a kistérségi fenntartás megszűnését követően (2013. június 30.) a jelenlegi intézményi szervezeti struktúra átalakítására az alábbi javaslattal élt az intézményvezetője:

Csongrád Város Önkormányzata az intézmény működtetésének átvételével egy időben az intézmény szervezetét két szervezeti egységre tagolná.

**a.)** Azon szolgáltatások tekintetében, amelyeknél önkormányzati működtetés esetén 2013-ban változatlanul lehívható a kiegészítő normatíva továbbra is megtartaná az intézményi formát és az átalakított intézmény fenntartójává válna.

**b.)** Azon feladatokat esetén ahol független a normatíva alakulása a fenntartó szervezettől, gazdasági társasággá alakítást tartaná indokoltnak.

**I/a részletezve:**

***Az intézmény neve*:** Szociális Ellátások Intézménye

***Intézmény székhelye*:** 6640 Csongrád, Vasút u. 92.

***Az intézmény keretében működtetni kívánt szolgáltatások****:*

1. Szociális alapszolgáltatások:

* Étkeztetés
* Házi segítségnyújtás
* Nappali ellátás- idős és demens személyek ellátása:

I. sz. Idősek Klubja

II. sz. Idősek Klubja

* Családsegítés
* Fogyatékosok nappali Intézménye

2. Szakosított ellátások

* Ápolást, gondozást végző intézmény
* Átmeneti elhelyezést nyújtó intézmény

3. Gyermekjóléti alapellátás keretében:

* gyermekjóléti szolgáltatás
* gyermekek átmeneti otthona

***Az intézmény keretében működtetni kívánt szolgáltatások ellátási területei:***

Cél, hogy a kistérségi lakosság számára a jelenleg hatályos működési engedélyben meghatározott területeken továbbra is biztosítottak legyenek a szolgáltatások.

Ennek érdekében az átszervezés kapcsán jelentkező feladat: új ellátási szerződések megkötése a térség településeivel:

- Étkeztetés, házi segítségnyújtás vonatkozásában Felgyő Község Önkormányzatával.

- Családsegítés vonatkozásában Felgyő, Tömörkény Község Önkormányzatával.

- Fogyatékosok Nappali Intézmény szolgáltatás vonatkozásában Felgyő, Csanytelek, Tömörkény Község Önkormányzatával.

- Átmeneti elhelyezés vonatkozásában Tömörkény, Felgyő Község Önkormányzatával.

- Idősek Otthona szolgáltatás vonatkozásában Tömörkény, Felgyő Község Önkormányzatával.

- Gyermekjóléti Szolgáltatás Felgyő, Tömörkény Község Önkormányzatával.

- Gyermekek átmeneti otthona szolgáltatás vonatkozásában Felgyő, Csanytelek, Tömörkény Község Önkormányzatával.

***Személyi feltételek biztosítása***: Az átszervezést követően „A személyes gondoskodást nyújtó a szociális intézmények szakmai feladatairól ésműködési feltételeiről” szóló 1/2000. (I.7.) SzCsM rendeletben meghatározott személyi feltételeknek érvényesülnie kell továbbra is.

***Az intézmény székhelye, telephelyei***:

Az intézmény székhelye és telephelyei a Családsegítő és Gyermekjóléti Szolgálat kivételével nem változna.

Javaslat szerint a Családsegítő és Gyermekjóléti Szolgálat a Csongrád, Síp u. 3. szám alatti telephelyről költözne a Csongrád, Kossuth tér 7. szám alá – jelenlegi Városellátó Intézmény helyére, egyidejűleg a Városellátó Intézmény a Csongrád, Bercsényi u. 26/a. szám alatti telephelyre költözne.

*Telephelyváltozás előnye szakmai szempontból:* Ezen szolgáltatások földrajzi közelsége a Polgármesteri Hivatal szakirodáihoz és a Csongrád Megyei Kormányhivatal Csongrádi Járási Hivatalához, főként a Járási Gyámhivatalhoz az ügyfelek és kliensek érdekében áll, elősegítené a hivatalok és a szolgáltatások még szorosabb együttműködését, a szakmai színvonal további emelését.

*A telephelyváltozás gazdasági előnye*: A Csongrád, Síp u. 3. szám alatt a Fogyatékkal Élők Nappali Intézményénél a férőhelyszám tovább bővíthető a jelenlegi 32 férőhelyről 40 férőhelyre. A szolgáltatásra várok száma magas, 13 fő. Fogyatékkal Élők Nappali Intézménye normatívája 2012. évben 16.674eFt, 2013. évben 17.600eFt. A plusz 8 fő bővítéssel 550eFt /fő bevételt eredményez.

A telephely lehetőséget biztosítana a férőhely növelése mellett a foglalkoztatás bővítésére, a munkavégzés lehetőségének kiépítésére, valamint ebédlő kialakítására is.

A tervezett intézmény szervezeti ábráját az ***1. számú*** melléklet tartalmazza.

A szociális szolgáltatások gazdasági, ügyviteli specializációja miatt javaslom, hogy a gazdasági, pénzügyi feladatok ellátására az intézményen belül külön szervezet jöjjön létre.

A gazdasági feladatok ellátásának személyi feltételei: gazdasági vezető, munkaügyi előadó, könyvelő.

**I/b. részletezve**

***Tervezett gazdasági társaság neve***:

Szociális Szolgáltató Nonprofit Korlátolt Felelősségű Társaság

***Kft. székhelye***: 6640. Csongrád, Kossuth tér 7.

***Kft. alapítója***: Csongrád Város Önkormányzata

***A kft. fenntartója***: Szociális Szolgáltató Nonprofit Korlátolt Felelősségű Társaság

***A kft. közhasznú tevékenységei***:

* Tanyagondnoki szolgáltatás
* Támogató szolgáltatás
* Pszichiátriai betegek közösségi ellátása
* Szenvedélybetegek közösségi ellátása
* Jelzőrendszeres házi segítségnyújtás

***A kft. keretében működtetni kívánt szolgáltatások ellátási területei***:

Tervezett cél, hogy a kistérségi lakosság számára a jelenleg hatályos működési engedélyekben meghatározott területeken továbbra is biztosítottak legyenek a szolgáltatások:

- Tanyagondnoki szolgáltatás: Felgyő község közigazgatási területén.

- Támogató szolgáltatás: Felgyő, Csanytelek, Tömörkény község közigazgatási területén.

- Pszichiátriai betegek közösségi ellátása: Felgyő, Csanytelek, Tömörkény közigazgatási területén.

- Szenvedélybetegek közösségi ellátása: Felgyő, Csanytelek, Tömörkény közigazgatási területén.

- Jelzőrendszeres házi segítségnyújtás: Csongrád város, Csanytelek, Felgyő és Tömörkény, Tiszasas közigazgatási területén.

- Ennek érdekében itt is feladat lenne új ellátási szerződések megkötése a térség településeivel.

***Kft. telephelyei***: 6640. Csongrád Fő u.64., 6640 Csongrád, Vasút u. 92.

***A kft. tervezett vállalkozási tevékenységei***:

**13 Textília gyártása**

**141 Ruházat gyártása (kivéve: szőrmeruházat)**

**172 Papírtermék gyártása**

**181 Nyomdai tevékenység**

**182 Egyéb sokszorosítás**

**321 Ékszergyártás**

**324 Játékgyártás**

**329 M.n.s. egyéb feldolgozóipari tevékenység**

**479 Nem bolti, piaci kiskereskedelem**

**73 Reklám, piackutatás**

**732 Piac-, közvélemény-kutatás**

**771 Gépjárműkölcsönzés**

**812 Takarítás**

**823 Konferencia, kereskedelmi bemutató szervezése**

**829 Egyéb kiegészítő gazdasági tevékenység**

**85 Oktatás**

[8690 Egyéb humán-egészségügyi ellátás](http://portal.ksh.hu/pls/portal/vb.teaor08_pkg.show_teaor_tart?teaor_kod=8690)

**88 Szociális ellátás bentlakás nélkül**

**889 Egyéb szociális ellátás bentlakás nélkül**

**96 Egyéb személyi szolgáltatás**

***A tervezett Kft. humánerőforrás terve***: szolgáltatásokhoz előírt szakmai létszám feltételek (jelenleg is rendelkezésre állnak) 1/2000. (I.7) SzCsM. rendelet szerint. Jelenleg a tervezett Kft. működtetéséhez szükséges humánerőforrás biztosított. A későbbiekben indított szolgáltatások működtetéséhez munkaerőpiacról kikerült, illetve megváltozott munkaképességűek foglalkoztatását tervezzük.

***A tervezett kft. marketing tevékenysége***:

A szociális szolgáltatásokra irányuló munka során első lépés a marketing stratégia kidolgozása és a kommunikációs terv.

Azokat az alapelveket kell lefektetni, hogy a jelenlegi piaci környezetben milyen célcsoportot megcélozva, milyen előnyöket hangsúlyozva, milyen áron és milyen kommunikációval tudjuk elérni a már meglévő és a bevezetésre kerülő szolgáltatások céljait. Pl: reklám, a személyes kapcsolatok, tájékoztatási módszerek.

***A tervezett kft. pénzügyi terve***: A kft. alapításának költsége, alaptőke: 500.000,-Ft; 3 tagú felügyelő bizottság tiszteletdíja; könyvvizsgáló díja; ügyvezető díjazása. A Kft. megalakításának aktualitását az indokolja, hogy 2009. év óta a folyamatos normatíva csökkenések miatt az intézmény kifizetetlen szállítói számlatartozása növekedett, ezért az intézmény jelenlegi vezetése abban látja a szociális szolgáltatások működtetésének stabilitását, hogy bevételi források megszerzésére törekszik. A Kft. keretein belül működtetett szolgáltatások bővítésének lehetősége pályázati úton jobban biztosított. A pénzügyi nehézségekhez kifejezetten a tanyagondnoki szolgáltatás működtetése vezetett. Csongrád Város Önkormányzatának jövőbeni elképzelése, hogy a tanyagondnoki szolgáltatást továbbra is működteti. A Tanyagondnoki Szolgálat tárgyi feltételei javításra szorulnak és gazdasági társaság formájában történő működtetés esetén ennek megvalósítására is jobbak a lehetőségek. A gazdasági társaság tervez olyan új feladatokat, amelyeket tevékenységei köreibe felvesz és bevételhez juttatja a szolgáltató rendszert. A Kft. pénzügyi terve, hogy hosszú távon csökkentse, majdan megszüntesse a szállítói tartozásait, és egy stabil szolgáltatás rendszert építsen fel.

A tervezett Szociális Szolgáltató Nonprofit Korlátolt Felelősségű Társaság Szervezeti ábráját az előterjesztés ***2. számú*** melléklete tartalmazza.

Csongrád Város Önkormányzatának elsődleges szempontja, hogy a személyes gondoskodást nyújtó kötelező és nem kötelező feladatai 2013. évben is megvalósuljanak. Ennek érdekében célszerűnek tartom, hogy a gazdasági társaság illetve az intézmény egyidejű vezetésével, a jelenlegi intézményvezető kerüljön megbízásra.

A Szociális Ellátások Intézménye jelenlegi vezetője jól ismeri az intézményi normatíva változás működtetésre gyakorolt hatását, és ismeri az ellátórendszer működtetésének hatékonysága növelése érdekében vállalható gazdaságosabb üzemeltetés lehetőségeit.

Továbbá ellátási érdekből is javasolom a meglevő vezető személyét, mert kiemelten fontos szempont az átszervezést követően is a lakosság részére a szükségleteknek megfelelő komplex, átjárható szolgáltatásnyújtás.

**II.** Csongrádi Kistérség Többcélú Társulása fenntartásában lévő Piroskavárosi Idősek Otthona működtetése.

Csongrád Város Önkormányzata 2013. július 1-jétől a Piroskavárosi Idősek Otthon működtetését át kívánja venni a Csongrádi Kistérség Többcélú Társulásától.

Az intézmény működésével kapcsolatban kizárólag a fenntartó változásra kerülne sor.

A Piroskavárosi Idősek Otthona szervezeti ábráját az előterjesztés ***3. számú*** melléklete tartalmazza.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

***HATÁROZATI JAVASLAT***

Csongrád Város Önkormányzata Képviselő-testülete megtárgyalta a,,Szociális Ellátások Intézménye működtetésének hatékonyság növelése érdekében tett intézkedési terv benyújtása, valamint a Piroskavárosi Idősek Otthona további működtetése”, tárgyú előterjesztést.

1. A képviselő-testület kifejezi azon szándékát, hogy 2013. 07. 01. napjától az intézmény fenntartó feladatokat átveszi a Csongrádi Kistérség Többcélú Társulásától a Szociális Ellátások Intézménye (6640 Csongrád, Vasút u. 92.) és a Piroskavárosi Idősek Otthona (6640 Csongrád, Szent Imre u. 19.) vonatkozásában.

Felkéri a polgármestert, hogy a feladatok átvétele érdekében a Társulás Tanácsa felé a szándéknyilatkozatot jelentse be.

Határidő: 2013. március 28.

Felelős: Dr. Kőrösi Tibor polgármester

1. A Képviselő-testület 2013. július 1. napjától a Szociális Ellátások Intézménye keretén belül kívánja működtetni az étkeztetés, házi segítségnyújtás nappali ellátás idős és demens személyek ellátása (I. számú Idősek Klubja, II. számú Idősek Klubja), családsegítés, fogyatékosok nappali intézménye, szakosított ellátok keretében ápolást, gondozást végző intézmény, átmeneti elhelyezést nyújtó intézmény, valamint gyermekjóléti alapellátás keretében gyermekjóléti szolgáltatás, gyermekek átmeneti otthona szolgáltatást.
2. A Képviselő-testület 2013. július 1. napjától a jelenleg Szociális Ellátások Intézmény keretében működtetett tanyagondnoki szolgáltatás, támogató szolgáltatás pszichiátriai betegek közösségi ellátása, szenvedélybetegek közösségi ellátása, jelzőrendszeres házi segítségnyújtás szolgáltatások működtetésére Szociális Szolgáltató Nonprofit Korlátolt Felelősségű Társaság nonprofit korlátolt felelősségű gazdasági társaságot kíván létrehozni 100%-os önkormányzati tulajdonú cégként.
3. A Képviselő-testület felhívja a polgármestert, hogy a Társulási Tanács döntését követően az intézmény átalakításával, a nonprofit gazdasági társaság alapításával valamint a pénzügyi, gazdasági feladatok átvételételével kapcsolatos döntéseket készítse elő és azokat terjessze a Képviselő-testület elé.

Határidő: 2013. június 30.

Felelős: Dr. Kőrösi Tibor polgármester

1. Csongrád Város Önkormányzata Képviselő-testülete hozzájárul, hogy a Családsegítő és Gyermekjóléti Szolgálat a 6640 Csongrád, Síp u. 3. szám alatti telephelyről a 6640 Csongrád, Kossuth tér 7. szám alá a Városellátó Intézmény által jelenleg használt telephelyre, egyidejűleg a Városellátó Intézmény a Csongrád, Kossuth tér 7. szám alól a Csongrád, Bercsényi u. 26/a. szám alatti telephelyre költözzön. Felkéri az intézmények vezetőit, hogy az áthelyezés megvalósítása érdekében a szükséges intézkedéseket tegyék meg.

Felelős: Hajdú László Városellátó Intézmény igazgatója

Szabóné Tóth Irén Szociális Ellátások Intézménye igazgatója

Határidő: 2013. június 30.

1. A Képviselő-testület felkéri a polgármestert, hogy az átvételre kerülő, a településeket érintő feladatok további ellátására vonatkozó szerződés megkötése érdekében a kistérség településeinek vezetőivel folytasson tárgyalásokat.

Felelős: Dr. Kőrösi Tibor polgármester

Határidő: azonnal

Erről értesül:

1. Csongrád Város Polgármestere
2. Csongrád Város Jegyzője
3. Képviselő-testület tagjai
4. Csongrád Kistérség Többcélú Társulása, Munkaszervezete
5. Polgármesteri Hivatal Irodái
6. Szociális és Egészségügyi Iroda és általa
7. Szociális Ellátások Intézménye igazgatója
8. Piroskavárosi Idősek Otthona igazgatója

Csongrád, 2013. március 13.

Dr. Kőrösi Tibor

polgármester